**COMISSIÓ DE MUNICIPALISME: Grup de Treball de clarificació i harmonització de procediments**

Una de les principals dificultats que apareixen en la gestió dels projectes de cooperació des del punt de vista del Fons Català, és la diversitat de convocatòries que fan els ajuntaments, que sovint tenen requisits i exigències dispars. Això es concreta en diversitat de formularis per presentar els projectes o criteris molt diversos quan a la qualitat de la informació exigida tant per a la presentació com per a la justificació de projectes.

En aquest sentit, el Fons Català té els seus models per a la presentació dels projectes i també per a la presentació dels informes i justificació econòmica dels projectes, que diversos ajuntaments adopten i també adapten, però no hi ha un mandat que permeti al Fons Català exigir els informes en un determinat model.

D’altra banda, davant la necessitat de gestionar més eficientment els recursos, s’ha de facilitar la tasca a les entitats que sol·liciten les subvencions, adoptants models que pugin utilitzar per presentar el mateix projecte o els mateixos informes a diverses convocatòries i no hauran de fer-ne de diferents per a cada cas.

Un altre aspecte important a unificar són els criteris a aplicar per a la validació de les justificacions econòmiques, a partir del que estableix la Llei de subvencions, atès que els diferents ajuntaments poden tenir graus d’exigència variable, fet que dificulta des del Fons Català l’aplicació dels criteris, especialment quan un mateix projecte rep subvencions de diversos ajuntaments.

En aquest punt, és important remarcar que no tots els ajuntaments reconeixen la capacitat del Fons Català per validar les justificacions econòmiques. És a dir, alguns no accepten com a vàlids els documents que emet el Fons Català certificant la correcta justificació dels projectes i exigeixen la presentació de les factures originals, i fins i tot auditories dels comptes del projecte. En aquest sentit, el Fons es veu tractat com si fos la ONG executora del projecte i no com un ens gestor i supervisor amb capacitat d’emetre dictàmens sobre la justificació correcta o no d’un projecte. Aquest mecanisme genera duplicacions de feines, que haurien d’evitar-se.

Finalment, un altre àmbit important quant l’harmonització dels procediments vinculats a la gestió de projectes, són els mecanismes de valoració dels projectes en el procés de concessió de subvencions. Caldria proposar un model d’anàlisi que tingui en compte tots els aspectes rellevants, perquè els ajuntaments el puguin utilitzar directament o adaptar-lo a les seves característiques específiques, i que garanteixi una valoració dels projectes correcta i objectiva.

Per aquests motius, es proposa la constitució d’un grup de treball, per avançar en l’elaboració de propostes tendents a harmonitzar els procediments que fan servir els ajuntaments en les diferents fases de gestió de les convocatòries de subvencions, i fer una proposta de procediments que s’apliqui a totes les convocatòries i a tots els projectes gestionats a través del Fons Català.

**Objectius Generals**

* Harmonitzar els requisits, procediments i formularis relatius al cicle de gestió dels projectes (des de la presentació a la justificació), de forma que es proposi un model procedimental consensuat que s’apliqui a tots els projectes que es gestionin des del Fons Català i que pugui ser adoptat per altres ajuntaments dels quals el Fons no en gestiona els projectes.
* Proposar que l’Assemblea General aprovi com a obligatori per a tots els projectes gestionats des del Fons, la utilització dels models de formularis i els criteris tècnics de justificació que proposi de forma consensuada el grup de treball.
* Fer els passos necessaris perquè, amb l’acord de les intervencions municipals, els Fons sigui considerat per tots els ens locals catalans com un organisme amb capacitat per emetre els dictàmens finals sobre les justificacions dels projectes.
* Establir un model per a l’anàlisi de projectes que contempli les diferents variables relatives al projecte, a les entitats i a els prioritats establertes pels ajuntaments, que s’apliqui a tots els projectes gestionats pel Fons Català i que pugui ser utilitzat pels ajuntaments que gestionen les seves pròpies convocatòries.
* Dissenyar un model tipus de bases per a la convocatòria de subvencions que ajudi els ajuntaments a definir i/o millorar de forma més clara i coherent els criteris per a l’atorgament de les subvencions.